Երեք մանրակերտով նարդոսավարդագույն ձու

«Երեք մանրակերտով նարդոսավարդագույն ձու» (), ոսկերչական ձու, որը դարձավ Ֆաբերժեի 52 զատկական ձվերից մեկը՝ պատրաստված Կարլ Ֆաբերժեի ընկերությունում Ռուսաստանի կայսերական ընտանիքի համար։ Այն ստեղծվել է 1897 թվականին Նիկոլայ II կայսեր պատվերով։ Ոսկերչական ձուն Նիկոլայը Զատկի տոնին նվիրել է մորը՝ կայսրուհի Մարիա Ֆեոդորովնային։ Ձուն ցայսօր համարվում է կորսված։ Սակայն Վիկտոր Վեկսելբերգի հավաքածուի կազմում պահպանվել է ձվի անակնկալը՝ սրտի տեսքով շրջանակ՝ երեք մանրակերտով։

Դիզայն 
Ձվի իրական դիզայնի մասին որևէ փաստ չի պահպանվել։ Ֆաբերժեի հաշիվներում միայն պահպանվել է այն, որ այս ոսկերչական ձուն իրենից ներկայացնում է «երեք մանրակերտով նարդոսավարդագույն ձու»։

Անակնկալ 
Շրջանակ-անակնկալը պատրաստված է այդ տարիներին մեծ ճանաչում ունեցող նեոդասական ոճով։ Այն ունի սրտի տեսք։ Ադամանդակուռ է։ Պատված է մորեգույն-կարմիր էմալով։ Ադամանդներով նշված է ստեղծման տարեթիվը՝ «1897»: Շրջանակը տեղադրված է վեցանկյուն ոտքի վրա, որը պատրաստված է Լյուդովիկոս XVI ոճով։ Այն պատված է սպիտակ էմալով, որի վրա նկարազարդված է պարուրաձև բարձրացող խաղողի վազ։ Ոտքն էլ իր հերթին տեղադրված է գմբեթարդ սանդղավոր հիմքի վրա՝ պատված մորեգույն-կարմիր էմալով։ Այն զարդարված է ոսկյա դրասանգներով՝ դափնու տերևների տեսքով, ադամանդներով, փորագրված ոսկյա տերևաքանդակներով, ինչպես նաև չորս խոշոր մարգարիտներով։

Երբ սեղմում են ոտքին, սիրտը բացվում է՝ վերածվելով եռատերև երեքնուկի։ Այն պատված է զմրուխտ-կանաչ էմալով՝ արևի տարածվող  ճառագայթների նախշերով։ Յուրաքանչյուր տերևի վրա տեղադրված է մանրանկար՝ ադամանդե երիզվածքով։ Մեկ տերևի վրա կայսր Նիկոլայ II-ն է, մյուսի վրա իր կինը՝ Ալեքսանդրա Ֆեոդորովնան, իսկ երրորդի՝ նորածին դուստրը՝ Օլգա Նիկոլաևնա Ռոմանովան։ Երեքնուկի թերթիկները փակվում են, երբ սեղմում են հիմքի վրա տեղադրված որևէ  մարգարտին։

Պատմություն 
1897 թվականի ապրիլի 18-ին ոսկերչական ձուն Նիկոլայ II կայսրը նվիրեց մորը՝ այրիացած կայսրուհի Մարիա Ֆեոդորովնային։ Ըստ Ֆաբերժեի հաշիվների ձուն 3250 ռուբլի էր։ Այս ձվի անակնկալի վրա նշված է ստեղծման տարեթիվը՝ 1897 թվական։

1978 թվականին Քրիստիս աճուրդի տանը ձվի անակնկալը վաճառվել է Forbes-ն, որը տեղակայված էր Նյու Յորքում։ 2004 թվականին Ֆորբսը վաճառվել է Վիկտոր Վեկսելբերգի ֆոնդին։

Տես նաև 
 Ֆաբերժեի ձվեր

Ծանոթագրություններ 

Ոսկերչություն
Ռուսաստանի պատմություն
Վեկսելբերգի հավաքածու
1897 աշխատություններ
Ֆաբերժեի ձվեր
Ֆաբերժե